כתב הרדיו לשעבר אברהם פרסטר משדר מהלוויית הרב חיים פינחס שיינברג בהר הזיתים
**רדיו קול חי** היא תחנת רדיו ישראלית בעלת אופי חרדי, המשדרת במסגרת הרדיו האזורי. לתחנה יש שני אולפנים, האולפן המרכזי בבני ברק ועוד אולפן נוסף בירושלים.

היסטוריה
--------

### הקמת התחנה

התחנה החלה לשדר בנובמבר 1996, לאחר שקבוצה של משקיעים זכתה במכרז של הרשות השנייה לטלוויזיה ולרדיו להפעלת תחנת רדיו אזורית לציבור הדתי בגוש דן. את קבוצת המשקיעים הוביל חבר הכנסת לשעבר מהליכוד, גדעון גדות שהחזיק 26% מהמניות בתחנה, חברת ההשקעות קרדן ישראל של היהלומנים יוסף גרינפלד ואבי שנור החזיקה 22.75%, איש העסקים מיקי דורסמן (שהיה אז חתנו של המיליארדר תד אריסון) החזיק 19.5%, הקבלן יצחק שיינפלד 13%, עורך דין ליפא מאיר 9.75%. שאר המניות התחלקו בין חמישה עיתונאים ושדרים שהיו הגרעין שהוביל את התחנה בתחילת דרכה. הרב ישראל אייכלר, אורי אורבך, מנחם מיכלסון, נחום עידו ומנהל התחנה שאול מייזליש. גדעון גדות מונה ליושב ראש דירקטוריון התחנה, אך בפברואר 1997, שלושה חודשים לאחר שהחלה לשדר, התפטר גדות מתפקידו עקב מחלוקת על דרך ניהול התחנה ועלויות תפעול גבוהות. הוא החולף בידי יוסף גרינפלד, בהמשך גם מכר גדות את המניות שהחזיק לחברת קרדן של גרינפלד.

ב-1997 שודר שירם של דץ ודצה "חייך וחיי", ומנהל התוכנית הורה להוריד את השיר ולהחליפו בשיר חסידי בשל שירת נשים. בעקבות זאת הודיעו אורי אורבך ומנחם מיכלסון על התפטרותם בשידור חי.

בסוף שנת הפעילות המלאה הראשונה צברה התחנה הפסדים של 4 מיליון שקל. מאחר שהתקשתה בתחרות מול כ-30 תחנות רדיו דתיות פיראטיות, בראשם ערוץ 7. על פי הסכם הזיכיון דרשה המדינה השקעה בציוד יקר ועיתונאים בתמורה לכך שכל התחנות הפיראטיות יסגרו, אך הדבר לא בוצע. בנוסף אזור השידור של התחנה היה מוגבל לגוש דן ואילו ערוץ 7 שידר בכל רחבי המדינה. בשנת 2000, לאחר שחוקק חוק מיוחד שאפשר לערוץ 7 לשדר, דרשו בעלי רדיו קול חי את הרחבת אזור זיכיונה כדי לעמוד בתחרות. בנובמבר 2000, לאחר התחנה המשיכה להפסיד ונדרש גיוס הון נוסף, יצאה מיקי דורסמן מההשקעה, לאחר שהעביר את מניותיו לחברת קרדן, שנטלה על עצמה את כל ההתחייבויות הכספיות והערבויות שהעמיד דורסמן. בשלב זה החזיקה קרדן כ-70% מהמניות.

### בשנות ה-2000

במאי 2000, הכירה הרשות השנייה לטלוויזיה ולרדיו בבעיות הכלכליות של התחנה, וכדי לפתור אותן, החליטה על שינוי אזור הזיכיון, כך שיכלול גם את ירושלים. נגד ההחלטה הוגשו עתירות לבג"ץ של גורמים שונים, וכתוצאה מהעתירות נקבע, כי לרשות אין סמכות לשנות את אזור הזיכיון ללא מכרז. במאי 2001, החליטה מועצת הרשות השנייה לערוך מכרז חדש לזיכיון לשידורי רדיו לציבור הדתי, הכולל את ירושלים ובני-ברק, אלא ששר התקשורת, ראובן ריבלין, סירב לאשר את פרסום המכרז ואת אזור הזיכיון שקבעה המועצה. בתגובה עתרה "רדיו קול חי" עצמה לבג"ץ. בספטמבר 2003, זכתה התחנה במכרז החדש לאזור זיכיון רחב יותר, בין חדרה ועד הקו האווירי שבין בית שמש לאשדוד, ואזור ירושלים. במסגרת המכרז החדש התחייבה התחנה להקים אולפן נוסף בירושלים. בסוף שנת 2004 פתחה לראשונה מחלקת חדשות עצמאית.

בדצמבר 2005, ביקש איש העסקים ארקדי גאידמק לרכוש את התחנה, אך לבסוף משך את הצעתו.

בפברואר 2012, מונה אבי רוזן למנהל התוכניות, שנה אחר כך מונה למנכ"ל התחנה ולמנהל התוכניות מונה בצלאל קאהן.

### שינוי בעלות

בסוף 2016 רכש אבי בר כ-40% ממניות התחנה מידי חברת קרדן. ובמרץ 2017 רכש את מלוא הבעלות, כולל את חלקם של יצחק שיינפלד וליפא מאיר, שכל אחד מהם החזיק אז כ-10%. זאת לפי שווי של 1.25 מיליון שקל בלבד (ונטילת חובות התחנה בסך 6 מיליון שקל). בר היה במקביל שותף של יצחק מירילשוילי בערוץ 20. מירילשוילי ביקש גם לרכוש את רדיו קול חי אך על פי החוק, בעלי ערוץ רדיו מסחרי אינו יכול להחזיק במקביל בערוץ טלוויזיה, בשל מגבלת בעלויות צולבות. לאחר שבפברואר 2018 אושר החוק להצלת ערוץ 20, שבמסגרתו עלתה בוועדה מיוחדת בכנסת בראשות חבר הכנסת יואב קיש האפשרות להעניק הקלה מיוחדת לבעלי רישיונות לערוצים "זעירים", כולל ערוץ 20, לשלוט גם בתחנת רדיו, רכש מירילשוילי מידי בר, במאי 2018, את מלוא הבעלות.

במהלך שנת 2020, פורסם מכרז חדש לתחנה, לאחר שהזיכיון הקודם הגיעה לקיצו. על הזיכיון החדש התמודדו שתי קבוצות: הראשונה בבעלותו של המיליונר יצחק מיראלשווילי, המפעילה את התחנה. הקבוצה גייסה את השרה לשעבר דליה איציק לעמוד בראשה. הקבוצה השנייה מורכבת מקבוצה בראשות אלי פלאי, מו"ל עיתון "משפחה". בינואר 2020, פנו שתי הקבוצות לרשות השנייה וביקשו להתמזג ביניהן. על פי הצעת המיזוג, שתי הקבוצות יהפכו לבעלי מניות במשותף בזיכיון להפעלת התחנה, 80% מהמניות תחזיק "קול חי", 20% חברת "חרדים FM". הנימוק למהלך הוא השפעות משבר הקורונה והירידה בפרסום בתחנות הרדיו. במרץ 2021 אישרה מועצת הרשות השנייה את ההצעה.

על התחנה
--------

התחנה משדרת 24 שעות ביממה, למעט שבתות וחגים. היא משדרת תוכניות אקטואליה, בידור, מוזיקה חסידית ומזרחית חרדית וחדשות.

בנוסף לתחנה הראשית הושקה ב-2017 תחנת בת בשם קול חי מיוזיק המשדרת רק מוזיקה משבע בבוקר עד עשר בלילה בתדר 102.5 FM

תדרי תדרי התחנה הראשית הם 93 ו-92.8FM.

מהדורות חדשות משודרות בכל שעה החל משבע בבוקר ועד חצות הלילה.

בשנת 2016 ערכה הרשות השנייה בדיקה על טענות שמפלגת ש"ס מתערבת בשידורים ופוגעת בתחנה המתחרה רדיו קול ברמה. ב-2018, לאחר הבחירות לרשויות המקומיות, נקנסה התחנה ב-14,000 ש"ח בגין תעמולה אסורה שקיימו עבור משה ליאון יומיים לפני הבחירות, בכך ששדר הרדיו מנחם טוקר ראיין אותו בתוכניתו "זמן אוויר" במשך כשעה.

במהלך 2020 אמור היה להתקיים מכרז על הפעלת התחנה, אך הוא נדחה בשנה בשל מגפת הקורונה.

תוכניות ושדרנים
---------------

התחנה משדרת תוכניות אקטואליה, שיעורי הלכה, מוסר, השקפה ופרשת שבוע. מספר שדרנים מגישים תוכנית יומית בתחנה ובהם: בצלאל קאהן ודוד חכם בתוכנית מהדורת הבוקר, ידידיה מאיר בתוכנית התעוררות - אקטואליה בשילוב דבר תורה, הרב יצחק פנגר בתוכנית השראה יומית, מנחם טוקר בתוכנית זמן אוויר - מוזיקה ובידור, טובים השניים - תוכנית בידור בהגשת אלעד כהן ויהודה שוקרון, המהדורה המרכזית המוגשת על ידי אבי מימרן, "עניין משפחתי" - תוכנית שבועית שאותה מגישים לסירוגין רחל פסטג, מירי שניאורסון ויואב דיליאון. בעבר הגישו בתחנה שלהבת חסדיאל הגישה בתחנה תוכנית ראיונות פוליטית ותוכנית צרכנות אסף נגל הגיש תוכניות מוזיקה ותרבות ואורי אורבך. את האתר מנהל יהונתן שורק.

בנובמבר 2015, פתחה הרשות השנייה בהליך הפרה נגד התחנה על "משדר פוגע" וגזענות. זאת לאחר שב-24 בספטמבר השמיע השדרן מנחם טוקר אמירה גזענית בשידור. במהלך מבזק חדשות דיווח הקריין אריאל שרפר על מותם של 453 מתפללים סמוך לעיר מכה שבערב הסעודית. שלפתע נשמע טוקר שואל את הקריין: "שרפר, למה רק 400? שרפר".

החל משנת 2015 החלו לשדר את שיעורו השבועי של הרב יצחק יוסף במוצאי שבת מבית הכנסת היזדים.  
כתבי החדשות בתחנה: בנצי לייזרוביץ (משטרה), קובי פינקלר (צבא וביטחון), איתי גדסי (פרשן פוליטי) שלמה ריזל (מדיני, חוץ וערבים), צבי טסלר (כלכלה ובריאות) אבי רבינא (פוליטי), ישראל בן צבי (חרדים), וישראל רובין (משפט). ב-2016 פוטרו חמישה מהכתבים באתר קול חי.

קהל היעד
--------

לוח התוכניות נועד לפנות לא רק לציבור החרדי, אלא גם לדתיים לאומיים ולמסורתיים. עקב כך, הרייטינג של התחנה נפגע מהקמתן של "קול ברמה" ו"גלי ישראל" הפונות גם כן לאותו קהל. בסוף שנת 2014 עמד אחוז ההאזנה לתחנה על 5.1%. בשנת 2015 חזרה התחנה להיות המובילה בציבור החרדי. בשנת 2017 פורסם בסקר TGI כי שיעור ההאזנה של קול חי במגזר החרדי עמד על 31.5% לעומת רדיו קול ברמה 22.3%. בסקר T.G.I שפורסם בראשית 2021 וסיכם את שנת 2020 עולה כי רדיו קול חי ממשיך להתחזק ועומד על 5% ותחנת הרדיו קול חי מיוזיק מתחזקת עם 4.4% בכך שיעור ההאזנה של שתי התחנות יחד עומד על 9.4% שיעורי האזנה. בסקר T.G.I שפורסם בראשית שנת 2023 וסיכם את שנת 2022 עולה כי רדיו קול חי התחזק באופן משמעותי וכי עומד ע6.9%, כ-40% יותר מהתחנה המקבילה

קישורים חיצוניים
----------------

ויקישיתוף מדיה וקבצים בנושא **רדיו קול חי** בוויקישיתוף
* 

* אתר האינטרנט הרשמי של רדיו קול חי
* רדיו קול חי, ברשת החברתית פייסבוק

* רדיו קול חי, ברשת החברתית אקס (טוויטר)

* רדיו קול חי, סרטונים בערוץ היוטיוב
* רדיו קול חי, בארכיון האינטרנט של אתר "אנשים ישראל"
* אתר למנויים בלבד נתי טוקר, תחקיר TheMarker | הפלייליסט של דרעי: קרב השליטה שהידרדר להטרדות, ג'ובים וכסף ציבורי שעובר מיד ליד, באתר TheMarker‏, 6 בנובמבר 2015
* אתר למנויים בלבד נתי טוקר, רדיו קול חי לרשות השנייה: אנחנו לא מוטים לטובת אריה דרעי, באתר TheMarker‏, 17 באפריל 2016

הערות שוליים
------------

1. ↑  אביבה קרול, ‏גדות התפטר מיו"ר "רדיו קול חי", באתר גלובס, 25 בפברואר 1997
2. ↑  כתב "העין השביעית", מאבק בתחנת הרדיו, באתר העין השביעית, 1 באוגוסט 1997
3. ↑  רדיו קול חי יפצה את אורבך ומיכלסון, באתר ערוץ 7, 5 בספטמבר 2004
4. ↑  שי שלו, ‏תוך שנה, הפסידו חותנו של אריסון וגדעון גדות 4 מ' ש' ברדיו האיזורי, באתר גלובס, 6 באפריל 1998
5. ↑  יצחק דנון, ‏בעלי רדיו קול חי: רק הרחבת איזור זיכיונה של התחנה עשויה להצילה, באתר גלובס, 12 ביוני 2000
6. ↑  יצחק דנון, ‏מניותיו של מיקי דורסמן ב"רדיו קול חי" יועברו לקרדן, באתר גלובס, 23 בנובמבר 2000
7. ↑  שמואל דקלו, ‏ערוץ 15 לבג"ץ: למנוע הרחבת זיכיון רדיו קול חי לאזור ירושלים, באתר גלובס, 18 במאי 2000
8. ↑  שמואל דקלו, ‏בג"ץ למועצת הרשות השנייה: לשקול מחדש ההחלטה שלא לפרסם מיכרז לרדיו דתי בי-ם, באתר גלובס, 13 בדצמבר 2000
9. ↑  שמואל דקלו, ‏רדיו קול חי עתר לבג"ץ בדרישה לפרסם מכרז לרדיו דתי בירושלים, באתר גלובס, 9 במאי 2002
10. ↑  קבוצת רדיו קול חי זכתה במכרז להקמת תחנה דתית במרכז הארץ, באתר הארץ, 4 בספטמבר 2003
11. ↑  יעל גאוני, ‏רדיו קול חי החרדי יפתח מחלקת חדשות, באתר גלובס, 13 באוקטובר 2004
12. ↑  יעל גאוני, ‏טרם התקבלה בקשה לכניסת גאידמק ל"קול חי", באתר גלובס, 14 בדצמבר 2005
13. ↑  רועי ברק, ‏אבי רוזן מונה למנהל התוכניות ברדיו קול חי, באתר גלובס, 29 בפברואר 2012
14. ↑  לי-אור אברבך, ‏עדו ליבוביץ עובר לתפקיד יו"ר פעיל בתחנת רדיו קול חי, באתר גלובס, 21 בפברואר 2013
15. ↑  אבי בר רכש את מלוא הבעלות על רדיו קול חי, באתר גלובס, 20 במרץ 2017
16. ↑  אתר למנויים בלבד נתי טוקר, פחות מדירה: בכמה נמכרה תחנת הרדיו המואזנת ביותר בציבור החרדי?, באתר TheMarker‏, 12 ביוני 2017
17. ↑  יונתן כיתאין, ‏חוק ערוץ 20: הטבות של הרגע האחרון וקרבות בין המועצה לשר, באתר גלובס, 18 בפברואר 2018
18. ↑  אתר למנויים בלבד נתי טוקר, בעלי ערוץ 20 משתלט על רדיו קול חי, באתר TheMarker‏, 24 במאי 2018
19. ↑  אתר למנויים בלבד נתי טוקר, מתחמם הקרב על הרדיו החרדי: דליה איציק עם ערוץ 20, עיתון "משפחה" עם עידו מור, באתר TheMarker‏, 27 בנובמבר 2019
20. ↑  ענת ביין-לובוביץ', ‏הרשות השנייה תתמוך במיזוג הקבוצות שמתמודדות על הפעלת רדיו קול חי, באתר גלובס, 16 בספטמבר 2020
21. ↑  אתר למנויים בלבד נתי טוקר, בדיקה מיוחדת של הרשות השנייה: האם ש"ס מתערבת בשידורי תחנת רדיו חרדי?, באתר TheMarker‏, 3 בינואר 2016רדיו קול ברמה ליועמ"ש: "ש"ס פועלת כדי למוטט אותנו כלכלית", באתר גלובס, 21 בפברואר 2017
22. ↑  לי-אור אברבך, ‏הרשות השנייה פתחה בהפרה נגד רדיו קול חי בשל גזענות, באתר גלובס, 2 בנובמבר 2015
23. ↑  חזקי שטרן, סיכום שנתי tgi: ’קול חי’ איבד 25% ממאזיניו, כ"א בטבת תשע"ב
24. ↑  ה-TGI החרדי: "קול חי" הכי מואזן, "יתד נאמן" היומון המוביל, באתר גלובס, 5 בספטמבר 2016
25. ↑  אלכסנדר כץ, מחר TGI חרדי: במוקד קול חי Vs קול ברמה, ויתד Vs הפלס, באתר אייס, 14 במרץ 2017
26. ↑  כיכר השבת, סקר TGI: 'קול חי' עולה ל-6.9%; '.. באתר כיכר השבת, ‏2023-02-01

| ישראלישראל שידור רדיו בישראל |
| --- |
| תאגיד השידור הישראלי (קול ישראל) | כאן תרבות • כאן ב • כאן גימל • רדיו מַכַּאן • VoisFarsi • כאן רק"ע • כאן 88 • כאן קול המוזיקה • כאן מורשת • הרדיו החינוכי |
| צה"ל | גלי צה"ל • גלגלצ |
| הרשות השנייה לטלוויזיה ולרדיו (רדיו אזורי) | אקו 99FM • רדיו א-שמס • רדיו 90FM • רדיו דרום • רדיו חיפה • רדיו ירושלים • רדיו לב המדינה • 103fm • רדיו קול ברמה • רדיו קול הים האדום • רדיו קול חי • רדיו קול רגע • רדיו תל אביב • 104.5FM רדיו צפון • רדיו א-נאס • רדיוס 100FM • תדרי הפיצול: 99.5 חמ-אש • הדיבור החם בדרום • פרוויה רדיו • קול פליי • קול חי מיוזיק |
| הרשות השנייה לטלוויזיה ורדיו – איו"ש | גלי ישראל |
| שידורי רדיו באינטרנט | רדיו ynet • הקצה |
| תחנות רדיו שנסגרו |
| רשות השידור (קול ישראל) | רשת א' • רשת ב' • רשת ג' • רשת ד' (קול ישראל בערבית) • רשת ה' (קול ישראל בפרסית) • רק"ע • 88FM • קול המוסיקה • רשת מורשת • הרדיו החינוכי • קול ציון לגולה • הגל הבטוח |
| רדיו פיראטי | ערוץ 7 • קול השלום • רדיו כל האמת |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007581140805171
* LCCN: no2004048285
* VIAF: 316606167
* WorldCat: lccn-no2004048285

 |